বাম এবং কংগ্রেসকে সঙ্গে নিয়ে রাজ্যে বিরোধী রাজনীতির নৌকায় উঠতে চেয়েছিলেন বিজেপি’র রাজ্য সভাপতি দিলীপ ঘোষ। কিন্তু বাদ সাধল ওই দুই দল। উল্টে তারা বিজেপি’র বিরুদ্ধেই তৃণমূলের সঙ্গে গোপন ‘আঁতাঁতে’র অভিযোগ তুলে দিলীপের আহ্বান কার্যত খারিজ করে দিল। 
সোমবার বিধানসভায় বিধায়ক হিসাবে শপথগ্রহণ করতে এসেছিলেন দিলীপ। সেখানেই সাংবাদিকদের প্রশ্নের জবাবে বিজেপি’র রাজ্য সভাপতি বলেন, ‘‘জনগণের ভাল হয় এমন পদক্ষেপে তৃণমূলের পাশে থাকব। কিন্তু সরকার যদি জনবিরোধী কাজ করে, তাহলে সকল বিরোধীই একসঙ্গে বিরোধিতা করবে।’’ রাজ্য বিজেপি’র একাংশের মতে, সকল বিরোধী বলতে বাম এবং কংগ্রেসকেই বার্তা দিয়েছেন দিলীপ। কিন্তু যাদের উদ্দেশে বার্তা তারা শুনলে তো! উল্টে সারদা-কাণ্ড এবং নারদ-কাণ্ডের প্রসঙ্গ টেনে বিজেপি’কে বিঁধেছেন সিপিএম বিধায়ক সুজন চক্রবর্তী। এদিন তিনি বলেন, ‘‘বিজেপি’কে ঠিক করতে হবে, ওঁরা কি সত্যিই সারদা-কেলেঙ্কারির তদন্তে সিরিয়াস! নারদ-কাণ্ডে কিছু করতে চান, নাকি দিল্লিতে একরকম মনোভাব আর এখানে একরকম মনোভাব থাকবে।’’ সুজনের সুরেই এদিন বিরোধী দলনেতা তথা কংগ্রেস বিধায়ক আব্দুল মান্নানও বলেন, ‘‘বিজেপি’র রাজনৈতিক পদক্ষেপ দেখে সিদ্ধান্ত নেব। এখন তো দিল্লিতে দোস্তি আর বাংলায় কুস্তি করছে বিজেপি।’’ 
সূত্রের খবর, বিতর্কিত নানা মন্তব্যের জন্য এদিন দিলীপকে সর্তক করেছেন বিজেপি’র কেন্দ্রীয় নেতৃত্ব। দলীয় নেতৃত্ব দিলীপকে জানিয়েছেন, যেভাবে বিতর্কিত মন্তব্য করাটাকে অভ্যাসে পরিণত করেছেন বিজেপি’র রাজ্য সভাপতি, তাতে তাঁর ভাবমূর্তির সঙ্গে দলের ভাবমূর্তিরও ক্ষতি হচ্ছে। যদিও সেসবে কান দিচ্ছেন না দিলীপ। নিজের বক্তব্যে অনড় থেকেই তাঁর মন্তব্য, ‘‘দিল্লির রাজনীতি দিল্লির মতো চলবে। এখানে জমি শক্ত করতে যা প্রয়োজন, তাই করব। দিলীপ ঘোষ যেটা ঠিক বলে মনে করবে, তাই করবে।’’ এরইমধ্যে  এদিনও ‘বিতর্কিত’ মন্তব্য করার অভিযোগ উঠেছে তাঁর বিরুদ্ধে। দিলীপ শাসকদলের উদ্দেশে বলেন, ‘‘কেউ বোমা ছুড়লে আমরা চা-শিঙাড়া খাওয়াব না।’’